
Narva linnas Elektrijaama tee 59 kinnistul põlevkivituha katsetehase rajamise keskkonnamõju hindamise algatamata jätmine

1. ASJAOLUD JA MENETLUSE KÄIK
20.02.2023. a. ehitisregistri elektroonilise keskkonda laekus ehitusloa taotlus koos ehitusprojektiga Elektrijaama tee 59 kinnistule põlevkivituha väärindamise katsetehase rajamiseks.
Projekti koostaja (peaprojekterija): SWECO Projekt AS (rg-kood 11304200), (projektijuht Mark Skirta, Valukoja tn 8/1 Tallinn)
Arendaja: R-S OSA Service OÜ (rg-kood 14715151), (Suur-Sõjamäe tn 50a, Tallinn)
Kinnistu omanik: Enefit Power AS (rg-kood  10579981), (Narva-Jõesuu linn, Auvere küla, Keskterritooriumi/1, 40107)
[bookmark: _GoBack]Vastavalt seletuskirjale käesolev ehitusprojekt („Põlevkivituha väärindamise katsetehas“, töö nr 22170-0016, projekteerija SWECO Projekt AS) on koostatud põlevkivituha katsetehase rajamiseks RAGN-SELLS AS tellimusel. Kavandatava tegevuse käigus nähakse Elektrijaama tee 59 kinnistul ette põlevkivi väärindamise katsetehase rajamine   olemasolevasse 1978. aastal kasutusele võetud mehaanikatöökoja hoonesse. 
Katsetehase asukohaks on valitud Balti Elektrijaama (edaspidi BEJ) põhiterritooriumi (Elektrijaama tee 59, Narva linn, KÜ 51101:001:0960, 100% tootmismaa) idaosa kasutamist. Sellel paikneb hooneid, mida elektrijaama toimimiseks enam ei vajata. Katsetehase tarvis võetakse tootmispinnana kasutusele ca 60% olemasoleva tootmishoone esimesest korrusest ning büroo ja olmeruumidena ca 30% olemasoleva hoone teisest korrusest. Katsetehase tehnoloogilised seadmed on võimalik paigutada olemasolevasse hoonesse ja selle ümbrusesse.
Katsetehase kavandatud töötlemisvõimsus on 25 t/ööp kuiva tuhka, mis võrdub 36 t/ööp niiske tuhaga (eeldades 30% niiskusesisaldust). Kaltsiumkarbonaadi saamiseks kasutatakse karboneerimisreaktorit, kus kaltsiumirikkasse lahusesse juhitakse gaasiline süsihappegaas (CO2). Reaktoris on reguleeritava kiirgusega segurid, reaktsiooni saab reguleerida vedelikunivoo, CO2 vooluhulga ja segamiskiiruse abil. Lahusesse tekkivad kaltsiumkarbonaadi kristallid sadestatakse mitteastmeliselt ja lahuse jääk pestakse välja. Sadestunud kaltsiumkarbonaat (PCC, Precipitated Calcium Carbonate) kuivatatakse niiskusesisalduseni ca 1% ja pakendatakse.
Projekti koostamisel on aluseks väljavõte olemasoleva hoone „Hoone mõõdistusprojekt“ (Hades Geodeesia OÜ 12.12.2022) ja ehitusuuringud Hades Geodeesia OÜ töö nr 3536 „Ida-Viru maakond, Narva linn, Elektrijaama tee 59E“ 2022a.
Kavandatav tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeHJS) § 6 lõikes 1 loetletud tegevuste hulka, mille puhul keskkonnamõju hindamine (edaspidi KMH) on kohustuslik selle vajadust kaalumata.
Antud juhul on tegu jäätmekäitlusega (KeHJS § 6 lõige 2 p 11) ning Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 10 punkt 1 järgi tuleb eelhinnang anda jäätmekäitluskoha rajamiseks, laiendamiseks või rekonstrueerimiseks, kui ei kavandata jäätmekäitlusviise, mille korral on keskkonnamõju hindamine kohustuslik, § 13 punkt 1 järgi KeHJS § 6 lõikes 1 ning määruses nimetamata juhul tööstuspiirkonna arendamine.Seega peab otsustaja andma eelhinnangu selle kohta, kas tegevusel on oluline keskkonnamõju vastavalt KeHJS § 6 lõige 2. Sellest tulenevat sõltub KMH vajadus eelhinnangu tulemusest. 
„Narva linnas Elektrijaama tee 59 kinnistul põlevkivituha katsetehase rajamise keskkonnamõju hindamise (KMH) eelhinnang“ on koostatud Narva Linnavalitsuse Arhitektuuri- ja Linnaplaneerimise ameti KMH vanemspetsialisti poolt „Põlevkivituha väärindamise katsetehas“ (SWECO Projekt AS, töö nr: 22170-0016, Tallinn 2023) projekti koosseisus. KeHJS § 6´1 kohaselt eelhinnangu andmiseks esitab arendaja koos tegevusloa taotlusega teabe tegevuse iseloomu, asukoha, mõjutatavate keskkonnaelementide, kaasneda võiva olulise keskkonnamõju kohta ja muu asjakohase teabe vastavalt keskkonnaministri 16.08.2017 määrusele nr 31 „Eelhinnangu sisu täpsustatud nõuded“.
Eelhinnangu koostamisel on kasutatud arendaja poolt esitatud sisendandmed vastavalt keskkonnamõju hindamise ja keskkonnajuhtimissüsteemi seaduse (KeHJS) § 6´1 lg 1 „R-S OSA Service põlevkivituha ringlussevõtu katsetehase rajamine“, (Hendrikson&Ko, töö nr: 2200443, Tartu 2022/2023). 
Keskkonnamõju hindamise algatamise või algatamata jätmise kaalutlus põhineb Narva linnas Elektrijaama tee 59 kinnistul põlevkivituha katsetehase rajamise keskkonnamõju hindamise (KMH) eelhinnangul (lisatud korralduse juurde).
Keskkonnamõju hindamise (KMH) läbiviimine antud juhul ei ole vajalik järgmistel põhjustel:
· Katsetehase avaldatavad otsesed ja kaudsed keskkonnamõjud jäävad eeldatavalt BEJ käitise piiridesse
· Piirkonnas ei asu kaitsealuseid objekte ega Natura 2000 alasid. Lähimad elamualad jäävad ca 840 m kaugusele.
· Katsetehase rajamiseks ei ole vaja koostada või muuta eri tasandi planeeringuid – tegemist on tootmismaaga
· Valdav osa mõjutegureid avaldab toimet tehase käitamise ajal ja on olemuselt pöörduvad, st kui tehase tegevuse lõpetab, siis lakkab ka mõju.
· Tekkida võivate avariiliste juhtumitega (eelkõige tulekahju, kemikaalide leke) kaasnevad mõjud on valdavalt pöörduvad, leevendamist (st tagajärgede likvideerimist) vajav mõju jääb käitise piiridesse.
· Kavandataval tegevusel puudub piiriülene mõju.
· Antud asukohas puudub olemasoleva käitise suhtes mujalt tekkivate suurõnnetuste oht. BEJ mahutipargi ohualad ei ulatu kavandatava asukohani
· Puudub ka kliimamuutustest põhjustatud suurõnnetuste või katastroofide oht.
Lähtudes eeltoodust ja eelhinnangu tulemustest järeldub, et kavandatava käitise rajamisel ei ole oodata olulist keskkonnamõju tekkimist ja keskkonnamõju hindamine ei ole vajalik, kuid arendaja peab rangelt kinni pidama seadusega sätestatud keskkonnakaitse põhimõtetest ja arvestama KMH eelhinnangus välja toodud soovitustega.
KeHJS § 11 lõike 2´2 kohaselt enne käesoleva seaduse § 6 lõikes 2 nimetatud valdkondade tegevuse ja lõikes 2´1 viidatud tegevuse keskkonnamõju hindamise vajalikkuse üle otsustamist peab otsustaja küsima seisukohta kõigilt asjaomastelt asutustelt, esitades neile seisukoha võtmiseks eelhinnangu ning keskkonnamõju hindamise algatamise või algatamata jätmise otsuse eelnõu ning lõike 2´3 käesoleva seaduse § 6 lõikes 2 nimetatud valdkondade tegevuse ja lõikes 2´1 viidatud tegevuse keskkonnamõju hindamise vajalikkus otsustatakse, lähtudes eelhinnangust ja asjaomase asutuse seisukohast. 
Narva Linnavalitsuse Arhitektuuri- ja Linnaplaneerimise Amet saatis Keskkonnaametile päringu 
Narva linnas Elektrijaama tee 59 kinnistul põlevkivituha katsetehase rajamise KMH algatamise või algatamata jätmise vajalikkuse kohta.
13.04.2023 oma kirjas nr 6-2/23/7475 esitas Keskkonnaamet oma seisukoha, et kavandatava tegevusega ei kaasne eeldatavalt olulist keskkonnamõju (KeHJS § 22 mõistes) ning KMH algatamine ei ole eeldatavalt vajalik. Samas juhis Keskkonnaamet tähelepanu mõnedele punktidele ja palus vastavalt märkustele eelhinnangut täiendada. Eelhinnang on täiendatud vastavalt Keskkonnaameti märkustele.
1. ÕIGUSLIKUD ALUSED
1.1. Keskkonnamõju hindamise ja keskkonnajuhtimissüsteemi seaduse (edaspidi KeHJS) § 7 lõike 1 kohaselt tegevusluba käesoleva seaduse tähenduses on ehitusluba või ehitise kasutusluba.
1.2. KeHJS § 9 kohaselt otsustaja on tegevusloa andja.
1.3. KeHJS § 11 lõike 2 kohaselt otsustaja vaatab tegevusloa taotluse läbi ning teeb otsuse kavandatava tegevuse keskkonnamõju hindamise algatamise või algatamata jätmise kohta õigusaktis sätestatud tegevusloa taotluse menetlemise aja jooksul.
1.4. Vastavalt ehitusseadustiku (edaspidi EhS) § 39 lõikele 1 ehitusloa annab kohaliku omavalitsuse üksus, kui seaduses ei ole sätestatud teisiti.
1.5. Narva Linnavalitsuse Arhitektuuri- ja Linnaplaneerimise Ameti põhimääruse § 9 lõike 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või andmisest keeldumine.
1.6. Vastavalt Narva Linnavalitsuse Arhitektuuri- ja Linnaplaneerimise Ameti põhimääruse § 7 Arhitektuuri- ja planeerimise osakonna põhiülesandeks on  projekteerimistingimuste taotluste või ehitusprojektide läbivaatamisel osalemine ja otsuse tegemine keskkonnamõju hindamise algatamise või algatamata jätmise kohta.
2. OTSUS
Jätta algatamata Narva linnas Elektrijaama tee 59 kinnistul põlevkivituha katsetehase rajamise keskkonnamõju hindamine.
3. RAKENDUSSÄTTED
3.1. Narva linnas Elektrijaama tee 59 kinnistul põlevkivituha katsetehase rajamise keskkonnamõju hindamise algatamata jätmise otsusega saab tutvuda Narva Linnavalitsuse Arhitektuuri- ja Linnaplaneerimise Ametis vastuvõtuaegadel - esmaspäeviti kell 13.00-17.00; kolmapäeviti 10.00-12.00 ja 13.00-17.00.
3.2. Korraldus jõustub teatavakstegemisest.
3.3. Käesoleva korralduse peale võib esitada Narva Linnavalitsusele vaide haldusmenetluseseaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.
3.4. Narva Linnavalitsuse Arhitektuuri- ja Linnaplaneerimise Ametil teatada keskkonnamõju hindamise algatamata jätmise otsusest 14 päeva jooksul otsuse tegemisest arvates ametlikus väljaandes Ametlikud Teadaanded, Narva linna veebilehel ja ajalehes, milles Narva linn avaldab oma ametlikke teadaandeid.

